**Paus & Paus AS** var et norsk industrikonsern som eksisterte fra 1906 til 2001. På 1900-tallet var konsernet en av de større norske grossistene innen celluloseindustrien, metallindustrien og den kjemiske industrien. Konsernet omfattet etterhvert rundt et dusin selskaper. Paus & Paus hadde også interesser i rederivirksomhet og petroleumsvirksomhet. Grossistvirksomheten ble i 2001 kjøpt opp av Pemco, men noen av «restselskapene» eksisterer fortsatt med mer begrenset aktivitet.

Historie
--------

Paus & Paus' sjøbod i Tollbugata i Drammen er merket med blått skilt
En lagerbygning i Larvik (Strandgata 40) som tilhørte Paus & Paus
Firmaet ble grunnlagt 19. november 1906 i Drammen under navnet Helmer & Paus av Alf Paus og Georg Fredrik Helmer, og forretningens formål ble beskrevet som «væsentlig Kjøb og Salg af Træmasse og Celulose». Alf Paus hadde i 1899 grunnlagt bedriften Reich & Paus i London, som drev import av tremasse og cellulose fra Skandinavia til England; han flyttet tilbake til Norge i 1905. I 1909 trakk Helmer seg ut og Alf Paus' bror Nicolay Nissen Paus trådte inn som kompanjong; navnet ble da endret til Paus & Paus. I 1914 flyttet firmaet til Christiania, der det samme år etablerte hovedkontor i Kongens gate 14 i Kvadraturen. I 1917 ble aksjeselskapet Paus & Paus etablert i Christiania med en aksjekapital på 500 000 og Alf Paus, Nicolay Paus og Anders Norløff som styremedlemmer; firmaet overtok da virksomheten fra det tidligere personlige firmaet. I 1920 kjøpte selskapet hele bygården Kongens gate 14, som delvis ble brukt som hovedkontor og delvis leid ut. Firmaet hadde lager i Skippergata i Oslo samt i Drammen, Bergen og andre byer.

Firmaet var særlig aktivt i eksport av tremasse og cellulose og i import av kjemikalier, råstoffer og rekvisita til treforedlingsindustrien, og utvidet senere virksomheten til andre kjemikalier, jern, stål og metaller. Fra 1918 var firmaet aktivt i import av rør til vannverk og stål til skipsbygging og annen byggevirksomhet. I etterkrigsårene var firmaet også aktivt i farmasøytiske spesialiteter og hadde interesser i rederivirksomhet. I 1966 hadde firmaet rundt 65 ansatte og en årsomsetning på 105 millioner kroner (1,1 milliarder i 2018-kroner justert for konsumprisindeksen; 2,6 milliarder justert for lønnsutviklingen); Paus & Paus-gruppen bestod da av totalt 11 firmaer. I 1990 hadde Paus & Paus 80 ansatte og en omsetning på 1,085 milliarder kroner (ca. 2 milliarder i 2018 justert for konsumprisindeksen).

I 1925 startet metallavdelingen i Paus & Paus AS med import av rør fra støperiet Pont-à-Mousson i Frankrike. I 1990 ble det, innenfor denne metallavdelingen i Paus & Paus AS, stiftet et eget firma, PSH Støpejernsprodukter AS. PSH var en forkortelse for firmaets viktigste leverandører: Pont-à-Mousson, Stanton og Halbergerhütte. Paus & Paus AS var hovedaksjonær i selskapet til 1993. Selskapet er nå et datterselskap i Saint-Gobain.

Alf og Nicolay Paus var også eiere og styremedlemmer i A/S Gulskogen Cellulosefabrik, De Forenede Kemikaliefabrikker A/S i Sandvika og Den Norske Papirfiltfabrik, blant flere andre firmaer.

I 1938 overtok Alfs sønn Olav Paus som administrerende direktør i Paus & Paus og ledet firmaet til 1974. Siden var Svein Engh og Ivar K. Vigsnes administrerende direktører.

Paus & Paus var blant de største aksjonærene i Rederiaksjeselskapet Torvald Klaveness. Firmaet hadde videre eierinteresser i Saga Petroleum.

Paus & Paus ble på slutten av 1990-tallet bl.a. kjent som importør av det franske tetningsstoffet Rhoca Gil, som ble brukt i Romeriksporten. I august 2001 ble virksomheten kjøpt opp av petroleums- og kjemikonsernet Pemco. Noen av selskapene i Paus & Paus-gruppen eksisterer fremdeles som familieeide investerings- og eiendomsselskaper med en mer begrenset aktivitet innen eiendoms- og rederivirksomhet, og Kongens gate 14 eies fortsatt av selskapet Paus & Paus Eiendom AS, som ble fisjonert ut fra Paus & Paus i 2000.

Referanser
----------

1. ↑  *Norsk Kundgjørelsestidende*. 31. desember 1906.
2. ↑  «Paus & Paus, driftig 60-åring». *Aftenposten*. 25. juli 1966. s. 7.
3. ↑  «Paus & Paus A.s 50 år». *VG*. 1956-08-01.
4. ↑  *Norges Handels og Sjøfartstidende*. 1956-07-27. s. 4. «I år kan det kjente handelsfirma Paus & Paus feire sitt 50-års jubileum.»
5. ↑  *Østlands-posten*. 1966-07-30. s. 5. «Det betydelige handelsfirma Paus & Paus A/S, Oslo, er 1. august 60 år.»
6. ↑  «Handelsjubileum i Kongensgate: Paus & Paus runder 50 år». *Dagbladet*. 1. august 1956. s. 8.
7. ↑  «Paus & Paus A/S har 50 års jubileum». *Morgenbladet*. 1956-08-01. s. 8.
8. ↑  «Paus & Paus A/S». *Major Companies of Europe 1992/93*, vol 3, s. 126–127, Springer Science & Business Media, ISBN 9789401122528
9. ↑  *Skogerboken: herredets historie m.v*. Drammen: [s.n.] 1931. s. 660.
10. ↑  *Norsk Kundgjørelsestidende*. 22. februar 1923.
11. ↑  «Grosserer Alf Paus». *Norges Handels og Sjøfartstidende*. 1919-04-19. s. 3.
12. ↑  Historisk fremstilling i *Norsk skogindustri* vol. 34–35 s. 252
13. ↑  *25 år: Rederiet Torvald Klaveness*. [S.l.] 1971.

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |